আল মাজাহির
আল মাজাহির (আরবি: المظاهر) ছিল ভারতের সাহারানপুরের মাজাহির উলুম থেকে প্রকাশিত একটি ত্রৈমাসিক আরবি ম্যাগাজিন। ১৯৯৫ সালে সালমান মাজাহিরির পৃষ্ঠপোষকতায় ম্যাগাজিনটির যাত্রা শুরু হয়। রিদওয়ান নাসিম আল মাজাহিরি এর প্রতিষ্ঠাতা সম্পাদক। ম্যাগাজিনটির সর্বশেষ সম্পাদক আবু সুফিয়ান নদভীর দেশত্যাগের পর এটি বন্ধ হয়ে যায়। এটি মাদ্রাসায় আরবি ভাষার প্রচার প্রসারের জন্য উপযুক্ত পরিবেশ তৈরি করা, লোকদের মধ্যে সাহিত্যিক এবং বুদ্ধিবৃত্তিক বিকাশ ঘটানো এবং আরবি ভাষায় মুসলিম সম্প্রদায়ের সাথে সম্পর্ক উন্নয়নের জন্য প্রতিষ্ঠিত হয়েছিল। ইসলামি সাংবাদিকতার ক্ষেত্রে এটি গুরুত্বপূর্ণ ভূমিকা পালন করেছিল। এটি ভারতীয় মুসলমানদের ধর্মীয় ও বুদ্ধিবৃত্তিক অবস্থার উন্নয়ন, তাদের সামাজিক ও নৈতিক সমস্যাগুলোর সমাধান, ভারতীয় মুসলিম সমাজের সাধারণ ঐতিহ্যগুলো রক্ষা এবং আরবি ভাষার প্রচার প্রসারে অবদান রেখেছে।